钦定古今图书集成/明伦汇编/交谊典/第087卷
## 钦定古今图书集成/明伦汇编/交谊典/第087卷

| 钦定古今图书集成 明伦汇编 第八十七卷 |

| |

钦定古今图书集成明伦汇编交谊典

第八十七卷目录

品题部纪事三

交谊典第八十七卷

《世说》：补褚司徒，尝集袁粲舍，初秋凉夕，风月甚美，彦
回援琴奏《别鹄》之曲，宫商既调，风神谐畅。王彧、谢庄
并在坐，叹曰：“以无累之神，合有道之器，宫商暂离，不
可得已。”

袁尹见江叔文，叹曰：“风流不坠，政在江郎。”

谢参军一日诣东府门自通。尔时风寒惨厉，太祖谓
四座曰：“此客至，使人不衣自煖。”

袁尹在郡，尝于后堂夜集，刘祭酒在座。刘是真长六
世孙，袁指庭中柳树谓刘曰：“人谓此是刘尹时树，每
想高风。今复见卿，可谓清德不衰。”

《宋书谢瞻传》：“瞻善于文章，辞采之美，与族叔昆弟灵
运相抗。灵运父奂，无才能，为秘书郎，早年而亡。灵运
好臧否人物，混患之，欲加裁折，未有方也。谓瞻曰：‘非
汝莫能’。乃与晦曜、弘微等共游戏，使瞻与灵运登车，
便商较人物。瞻谓之曰：‘秘书早亡’。谈者亦互有同异。
灵运默然，言论自此衰止。”

《南史王惠传》：惠素不与谢灵运相识，尝得交言，灵运
辨博，辞义蜂起，惠时然后言。时荀伯子在坐，退而告
人曰：“灵运固自萧散，直上王郎，有如万顷陂焉。”球，惠
从父弟也，历位侍中、中书令、吏部尚书。球简贵，势不
交游，筵席虚静，门无异客。昙首尝云：“倩玉亦是玉卮
无当耳。”

《羊元保传》：元保初为宋武帝镇军参军，少帝景平中，
累迁司徒右长史。府公王弘甚知重之，谓左长史庾
登之、吏部尚书王淮之曰：“卿二贤明美朗诣，会悟多
通，然弘懿之望，故当共推羊也。”

《刘敬宣传》：敬宣字万寿，刘毅之少，人或以雄桀许之，
敬宣曰：“此人外宽内忌，自伐而尚人，若一旦遭逢，当
以陵上取祸。”

《谢弘微传》：弘微，晋西中郎万之曾孙，尚书左仆射景
仁从子也。时有蔡湛之者，及见谢安兄弟，谓人曰：“弘
微貌类中郎，而性似文靖。”弘微与琅琊王慧、王球并
以简淡称人，谓沈约曰：“王慧何如？”约曰：“令明简。”次问
王球，约曰：“倩玉淡。”又次问弘微，约曰：“简而不失，淡而
不流，古之所谓名臣，弘微当之。”

《宋宗室传》：“庐陵孝献王义真，聪敏爱文义，而轻动无
德业。与陈郡谢灵运、琅琊颜延之、慧琳道人并周旋
异常。云：得志日，以灵运、延之为宰相，慧琳道人为西
豫州刺史。徐羡之等嫌义真、灵运、延之昵狎过甚，故
吏范宴戒之。义真曰：‘灵运空疏，延之隘薄’。魏文云：‘鲜
能以名节自立者，但情性所得，未能忘言于悟赏，故’”
与游耳。

《王彧传》：“彧字景文，以字行，美风姿。袁粲见之叹曰：‘景
文非但风流可悦，乃哺歠亦复可观’。”有一客少时，及
见谢琨，答曰：“景文方谢叔源，则为野父矣。”粲惆怅良
久曰：“恨眼中不见此人。”

《范泰传》：泰字伯伦，初为太学博士，外弟荆州刺史王
忱请为天门太守。或问忱：“‘范泰何如谢邈’？忱曰：‘茂度
漫’。又问：何如殷觊？忱曰：‘伯道易’。”

泰子晔撰《和香方》，其序之曰：“麝本多忌，过分必害。沈
实易和，盈斤无伤。零霍虚燥，詹唐黏湿。甘松苏合，安
息郁金，柰多和罗之属，并被珍于外国，无取于中土。
又枣膏昏钝，甲煎浅俗，非唯无助于馨烈，乃当弥增
于尤疾也。”所言悉以比类朝士，“麝本多烈”，比庾仲文；
“零霍虚燥”，比何尚之；“詹唐黏湿”，比沈演之；“枣膏昏钝”，
比羊元保；“甲煎浅俗”，比徐湛之。“甘松苏合”，比慧琳道
人。“沈实易和”，以自此也。

《颜延之传》：延之与陈郡谢灵运俱以辞采齐名，而迟
速悬绝。文帝尝各敕拟乐府北上篇，延之受诏便成
灵运久之乃就。延之尝问鲍照己与灵运优劣，照曰：
“谢五言如初发芙蓉，自然可爱。君诗若铺锦列绣，亦
雕缋满眼。”延之每薄汤惠休诗，谓人曰：“惠休制作，委
巷中歌谣耳。”

《江夷传》：智深，夷弟子也，为随王诞后军参军，在襄阳，
诞待之甚厚。时咨议参军谢庄、主簿沈怀文与智深
友善，怀文每称曰：“人所应有尽有，所应无尽无者，其
江智深乎。”

《王昙首传》：昙首子僧虔，与袁淑、谢庄善。淑每叹之曰：
“卿文情鸿丽，学解深拔，而韬光潜实，物莫之窥。虽魏
阳元之射，王汝南之骑，无以加焉昙首孙俭，丹阳尹袁粲闻其名，及见之曰：“宰相之门，
栝柏豫章，虽小，已有栋梁气矣，终当任人家国事。”
《庾杲之传》：杲之幼有孝行，宋司空刘勔见而奇之，谓
曰：“见卿足使江汉崇望，杞梓发声。”

《丘灵鞠传》：灵鞠，吴兴乌程人也，少好学，善属文。褚彦
回为吴兴太守，谓人曰：“此郡才士，唯有丘灵鞠及沈
勃耳。”仲孚，灵鞠从孙也，少好学，读书常以中宵钟鸣
为限，灵鞠尝称为千里驹。齐永明初为国子生。王俭
曰：“东南之美，复见丘生。”

《世说补》：宋世语曰：“王光禄如屏风，屈曲从俗，能蔽风
露。”

王僧祐少便聪悟叔父景元抚其首曰：“儿神明意用
当不作率尔人。”

王瓒之历官《五兵尚书》未尝诣一朝贵。江湛谓何偃
曰：“王瓒之今便是朝隐。”

益州献蜀柳数株，枝条甚长，状若丝缕。武帝植于灵
和殿前，尝嗟赏之。杨柳风流可爱，似张绪当年。
齐太祖奇爱张思光，时与款接，笑曰：“此人不可无一，
不可有二。”

《南史齐宗室传》：衡阳元王道度，齐高帝长兄也。始与
高帝俱受学于雷次宗。宣帝问次宗二子学业，次宗
答曰：“其兄外朗，其弟内润，皆良璞也。”

高帝第十一子。钧出继衡阳元王。居身清率，言未尝
及时事。吴郡张融，清抗绝俗，虽王公贵人，视之傲如
也。唯雅重钧，谓从兄绪曰：“衡阳王飘飘有凌云气，其
风情素韵，弥足可怀。”融与之游，不知老之将至。
《张裕传》：裕子岱。绪字思曼，岱兄子也。善谈元，深见敬
异。仆射王俭尝云：“绪过江所未有，北士可求之耳。”不
知陈仲弓、黄叔度能过之不？

《王裕之传》：裕之孙延之，与金紫光禄大夫阮韬，俱宋
领军将军刘湛外甥，并有早誉。湛甚爱之，曰：“韬后当
为第一，延之为次也。”延之甚不平，每致饷下都，韬与
朝士同例。高武闻之，与延之书曰：“韬云卿未尝有别
意，当由刘家月旦故耶？”

《吴苞传》：“蔡荟字休明，陈留人。清抗不与俗人交。李㧑
谓江敩曰：‘古人称安贫清白曰夷，涅而不缁曰白，至
如蔡休明者，可不谓之夷白乎’？”

《傅昭传》：“太原王延秀荐昭于丹阳尹袁粲，深见礼，辟
为郡主簿，使诸子从昭受学。会明帝崩，粲造哀策文，
乃引昭定其所制，昭有其半焉。粲每经昭户，辄叹曰：
‘经其户，寂若无人；披其室，其人斯在。岂非名贤’？”
《何承天传》：“承天曾孙逊，字仲言，八岁能赋诗，弱冠州
举秀才。南乡范云见其对策，大相称赏，因结忘年交，
谓所”亲曰：“顷观文人，质则过懦，丽则伤俗。其能含清
浊，中今古，见之何生矣！”沈约尝谓逊曰：“吾每读卿诗，
一日三复，犹不能已。”

《徐羡之传》：“羡之从孙湛之，湛之孙孝嗣。孝嗣姑适东
莞刘舍，舍兄藏为尚书左丞，孝嗣往诣之，藏退谓舍
曰：‘徐郎是令仆人三十馀可知，汝宜善自结’。”昇明中，
为齐高帝骠骑从事中郎，带南彭城太守，转太尉谘
议参军。齐建元初，累迁长史兼侍中。善趋步，闲容止，
与太宰褚彦回相埒。尚书令王俭谓人曰：“徐孝嗣将
来必为宰相。”转御史中丞。武帝问俭曰：“谁可继卿？”俭
曰：“臣东都之日，其在徐孝嗣乎？”出为吴郡太守，俭赠
孝嗣四言诗曰：“方轨叔茂，追清彦辅。柔亦不茹，刚亦
不吐。”时人以比蔡子尼之行状也。

《陆慧晓传》：慧晓，吴郡吴人也。清介正立，不杂交游。会
稽内史同郡张绪称之曰：“江东裴乐也。”齐建元初，迁
太子洗马。庐江何点常称：“慧晓心如照镜，遇形触物，
无不朗然。王思远恒如怀冰，暑月亦有霜气。”当时以
为实录。

《刘怀珍传》：“怀珍从孙𬣙，字彦度。陈留阮孝绪博学隐
居，不交当世，恒居一鹿床，环植竹木，寝处其中，时人
造之，未尝见也。𬣙经一造孝绪，即顾以神交𬣙。族兄
歊，又履高操，三人日夕招携，故都下谓之三隐。𬣙善
元言，尢精意释典，曾与歊听讲锺山诸寺，因共卜筑
宋熙寺东涧，有终焉之志。尚书郎何炯尝遇之于路”，
曰：“此人风神颖俊，盖荀奉倩、卫叔宝之流也。”命驾造
门，拒而不见。族祖孝标与书称之曰：“𬣙超超越俗，如
天半朱霞；歊矫矫出尘，如云中白鹤。皆俭岁之梁稷，
寒年之纤纩。”𬣙尝著谷皮巾，披衲衣，每游山泽，辄留
连忘反，神理闲正，姿貌甚华，在林谷之间，意气弥远。
或有遇之者，皆谓神人。

《徐勉传》：勉迁临海王西中郎田曹行参军，俄徙署都
曹。时琅邪王融，一时才儁，特相慕悦，尝请交焉。勉谓
所亲曰：“王郎名高望促，难可轻襒衣裾。”融后果陷于
法。以此见推。《识鉴》

《梁书到洽传》：“洽少知名，清警有才学士行。谢脁文章
盛于一时，见洽深相赏好，日引与谈论。每谓洽曰：‘君
非直名人，乃亦兼资文武’。脁后为吏部，洽去职，脁欲
荐之，洽睹世方乱，深相拒绝。除晋安王国左常侍，不就，遂筑室岩阿，幽居者积岁。乐安任昉，有知人之鉴，
与洽兄沼、溉并善。尝访洽于田舍，见之叹曰：‘此子日
下无双’。”遂申拜亲之礼。天监初，沼、溉俱蒙擢用，洽、尢
见知赏，从弟沆亦相与齐名。高祖问待诏丘迟曰：“到
洽何如沆、溉？”迟对曰：“正清过于沆，文章不减溉，加以
清言，殆将难及。”

《陈书周弘正传》：“元帝尝著《金楼子》曰：‘余于诸僧重招
提琰法师，隐士重华阳陶贞白，士大夫重汝南周弘
正。其于义理，清转无穷，亦一时之名士也’。”

《南史任昉传》：“昉所著文章数十万言，盛行于时。东海
王僧孺尝论之，以为过于董生、扬子。昉乐人之乐，忧
人之忧，虚往实归，忘贫去吝。行可以厉风俗，义可以
厚人伦，能使贫夫不取，懦夫有立。其见重如此。”
《伏曼容传》：“曼容子暅，暅子挺，幼敏悟，七岁通《孝经》《论
语》。及长，博学有才思，为五言诗，善效谢康乐体。父友
乐安”任昉深相叹异，常曰：“此子日下无双。”

《庾域传》：“域字司大，新野人也。少沈静，有名乡曲。梁文
帝为郢州，辟为主簿，叹美其才曰：‘荆南杞梓，其在斯
乎’。”

《王昙首传》：昙首曾孙筠，幼而警悟，及长，清静好学，与
从兄泰齐名。沈约见筠以为似外祖袁粲，谓仆射张
稷曰：“王郎非唯额类袁公，风韵都欲相似。”沈约每见
筠文咨嗟，尝谓曰：“昔蔡伯喈见王仲宣，称曰：‘王公之
孙，吾家书籍悉当相与’。”仆虽不敏，请附斯言。自谢脁
诸贤零落，平生意好殆绝，不意疲暮复逢于君。
《袁湛传》：“湛弟子淑，淑兄子𫖮，𫖮子昂。昂孙宪，字德章。
幼聪敏好学，有雅量。大同八年，宪被召为正言生。时
生徒对策，宪随问抗答，剖析如流。到溉顾宪曰：‘袁君
正其有后矣’。及君正将之吴郡，溉祖道于征虏亭，谓
君正曰：‘昨策生萧敏孙、徐孝克非不解义，至于风神
器局，去贤子远矣’。”

《阮孝绪传》：“孝绪，陈留尉氏人也。天监初，御史中丞任
昉寻其兄履之，欲造而不敢。望而叹曰：‘其室虽迩，其
人甚远。其为名流所钦尚如此。自是钦慕风誉者，莫
不怀刺敛衽，望尘而息。殷芸欲赠以诗，昉曰：‘趣舍既
异，何必相干’？芸乃止，唯与比部郎裴子野交。子野荐
之尚书徐勉。言其年十馀岁随父为湘州行事，不书’”
官纸，以成“亲之清白。论其志行，粗类管幼安，如以采
章似皇甫谧。”

《刘𤩽传》：“𤩽族子显，幼而聪敏，尚书令沈约时领太子
少傅，引为少傅五官。约为丹阳尹，命驾造焉。于坐策
显经史十事，显对其九，约曰：‘老夫昏忘，不可受策。虽
然，聊试数事，不可至十’。”显问其五，约对其二。陆倕闻
之，击席喜曰：“刘郎子可为差人，虽吾家平原，诣张壮
武、王粲谒伯喈，必无此对。”其为名流推赏如此。
《孔休源传》：“休源，会稽山阴人。州举秀才，太尉徐孝嗣
省其策，深善之，谓同坐曰：‘董仲舒、华令思何以尚此？
可谓后生之准的也。观此足称王佐之才’。”琅邪王融
雅相友善，乃荐之于司徒竟陵王，为西邸学士。梁台
建，与南阳刘之遴同为太学博士，当时以为美选。休
源初到都，寓于宗人少府孔登，曾以祠事入庙，侍中
范云一与相遇，深加褒赏，曰：“不期忽觏清颜，顿祛鄙
吝。观天披雾，验之今日。”

《王昙首传》：昙首元孙规，字威明，为晋安王长史。王立
为太子，仍为散骑常侍，太子中庶子，侍东宫，卒，皇太
子出临哭，与湘东王绎令曰：“王威明风韵遒上，神峰
标映，千里绝迹，百尺无枝。实俊人也。”

《谢弘微传》：弘微曾孙览，览弟举，幼好学，与览齐名。年
十四，尝赠沈约诗，为约所赏。弱冠，丁父忧，几致毁灭。
服阙，为太常博士，与兄览俱预元会。江淹一见，并相
钦挹，曰：“所谓驭二龙于长涂者也。”

《世说补》：刘孝标目刘讦“超然越俗，如半天朱霞；刘歊
矫矫出尘，如云中白鹤。”皆俭岁之梁稷，寒年之纤纩。
何参军与族弟水部散骑俱擅文名，时人为之语曰：
“东海三何，子朗最多。”参军曰：“外言殊不尔，故当推逊。”
陈后主有玉柄麈尾至佳，手执之曰：“当今虽复多士
如林，堪执此者，独张讥耳。”即授讥。

《陈书张种传》：“种少恬静，居处雅正，不妄交游，傍无造
请。时人为之语曰：‘宋称敷、衍，梁则卷、充。清虚学尚，种
有其风’。”

《北史吕罗汉传》：罗汉祖显，皇始初以郡降道武，拜钜
鹿太守。清身奉公，妻子不免饥寒。百姓颂之曰：“时惟
府君，克清克明。缉我荒土，人胥乐生。愿寿无疆，以享
长龄。”

《魏书崔浩传》：“司马德宗齐郡太守王懿来降，上书陈
计，称刘裕在洛，劝国家以军绝其后路，则裕军可不
战而克。书奏，太宗善之。会浩在前，进讲《书传》，太宗问
浩曰：‘刘裕西伐，前军已至潼关，其事如何？以卿观之，
事得济否’？浩对曰：‘昔姚兴好养虚名而无实用，子泓
又病，众叛亲离。裕乘其危，兵精将勇。以臣观之，克之
必矣’。”太宗曰：“刘裕武能何如慕容垂？”浩曰：“裕胜。”太宗曰：“试言其状。”浩曰：“慕容垂承父祖世君之资，生便尊
贵，同类归之，若夜蛾之赴火，少加倚仗，便足立功。刘
裕挺出寒微，不阶尺土之资，不因一卒之用，奋臂大
呼，而夷灭桓元，北擒慕容超，南摧卢循等，僭晋陵迟，
遂执国命。裕若平姚而还，必篡其主”，其势然也。秦地
戎裔混并，虎狼之国，裕亦不能守之。风俗不同，人情
难变，欲行荆、扬之化于三秦之地，譬无翼而欲飞，无
足而欲走，不可得也。若留众守之，必资于寇。孔子曰：
“善人为邦百年，可以胜残去杀。”今以秦之难制，一二
年间，岂裕所能哉！且可治戎束甲，息民备境，以待其
归，秦地亦当终为国“有，可坐而守也。”太宗曰：“裕已入
关，不能进退，我遣精骑南袭彭城、寿春，裕亦何能自
立？”浩曰：“今西北二寇未殄，陛下不可亲御六师，兵众
虽盛，而将无韩白、长孙嵩，有治国之用，无进取之能，
非刘裕敌也。臣谓待之不晚。”太宗笑曰：“卿量之已审。”
浩曰：“臣尝私论近世人物，不敢不上闻。若王猛之治
国，苻坚之管仲也；慕容元恭之辅少主，慕容𬀩之霍
光也；刘裕之平逆乱，司马德宗之曹操也。”太宗曰：“卿
谓先帝如何？”浩曰：“小人管窥悬象，何能见元穹之广
大。虽然，太祖用漠北醇朴之人，南入中地，变风易俗，
化洽四海，自与羲、农齐烈，臣岂能仰名？”太宗曰：“屈丐
何如？”浩曰：“屈丐家国夷灭，一身孤寄，为姚氏封殖，不
思树党彊邻，报仇雪耻，乃结忿于蠕蠕，背德于姚兴。
撅竖小人，无大经略，正可残暴，终为人所灭耳。”太宗
大悦，语至中夜，赐浩御缥醪酒十觚，水精戎盐一两，
曰：“朕味卿言若此，盐、酒故与卿同其旨也。”

《世说》：补崔司徒，每与卢元谈，辄叹曰：“对子真使我怀
古之情更深。”

《北史裴骏传》：骏幼而聪慧，亲表称为神驹，因以为字。
盖吴作乱于关中，来袭闻喜，骏率厉乡豪赴之。贼退，
刺史以状闻。会太武亲讨盖吴，引见骏，骏陈叙事宜，
帝大悦，谓崔浩曰：“裴骏有当世才，其忠义可嘉。”补中
书博士。浩亦深器骏，目为三河领袖。

《李孝伯传》：孝伯少传父业，博综群言，美风仪，动有法
度。从兄顺言之太武，征为中散，谓曰：“真卿家千里驹
也。”

《房法寿传》：景伯，法寿族子也。景伯性淳和，弟亡，蔬食
终丧，期不内御，忧毁之容，有如居重。其次弟景先亡，
其幼弟景远，期年哭临，亦不内寝。乡里为之语曰：“有
礼有义房家兄弟。”廷尉卿崔光韶好标榜人物，无所
推尚，每云景伯有士大夫之行业。

《裴延儁传》：延儁从叔爱丑桃弓，并见称于乡里。子夙，
字买兴，沈雅有器识，仪望甚伟，孝文见而异之。吏部
尚书任城王澄有知人鉴，每叹美夙，以远大许之。
《崔光传》：光，清河人，本名孝伯，迁给事黄门侍郎，甚为
孝文所知待，常曰：“孝伯才浩浩，如黄河东注，固今日
之文宗也。”

《邢峦传》：“峦族弟卲，尝与右北平阳固、河东裴伯茂、河
南陆道晖等至北海王昕舍宿饮，相与赋诗，凡数十
首，皆在主人奴处。旦日奴行，诸人求诗不得，卲皆为
诵之。诸人有不认诗者，奴还得本，不误一字。诸人方
之王粲。”

《见闻搜玉》：魏徐邈以清节著名，或问诸卢钦曰：“徐公
当武帝时，人以为通；自凉州还京师，人以为介，何也？”
钦曰：“往者毛孝先、崔季珪用事，贵清素之士，于时皆
变易车服以求名高，而徐公不改其常，故人以为通。
比来天下奢靡，转相仿效，而徐公雅尚自居，不与俗
同，故前日之通，乃今日之介也。是世人无常，徐公有
常也。”人服其言。

《北史阳尼传》：“尼从孙固，清河王怿领太尉，辟固从事
中郎属怿被害不奏。怿之遇害，元义执政，朝野震悚。
怿诸子及门生僚吏莫不虑祸，隐避不出。固以尝被
辟命，遂诣丧所，尽哀恸哭，良久乃还。仆射游肇闻而
叹曰：‘虽栾布、王修何以尚也？君子哉若人’！”

固子休之字子烈儁爽有风概好学爱文藻时人为
之语曰：“能赋能诗阳休之。”

《祖莹传》：“莹年十二，为中书学生，声誉甚盛，内外亲属
呼为圣小儿。”尤好属文。中书监高允每叹曰：“此子才
器，非诸生所及，终当远至。”

《宋繇传》：繇孙游道，中尉郦善长嘉其气节，引为殿中
侍御史。台中语曰：“见恶能讨宋游道。”游道重交游，存
然诺之分，使气党侠。时人语曰：“游道猕猴面，陆操科
斗形，意识不关见，何谓丑者必无情。”

《裴佗传》：“佗子让之，天平中举秀才，对策高第，累迁屯
田主客郎中。省中语曰：‘能赋诗裴让之为太原公开
府记室，与杨愔友善，相遇则清谈竟日。愔每云：此人
风流警拔，裴文季为不亡矣。历文襄大将军主簿，兼
中书舍人，后兼散骑常侍，聘梁。文襄入朝，导引，容仪
酝藉，文襄目之曰：‘士礼佳舍人也。让之弟诹之及皇’’”
甫和，和弟亮，并知名于洛下。时人语曰：“诹胜于让，和

对凡十八人，颇为称职。邺下为之语曰：“学则浑绘纬，
口则纬绘浑。”

《裴宽传》：宽弟汉，大统五年，除大丞相府士曹行参军，
转墨曹。善尺牍，尤便簿领，理识明赡，断割如流。相府
为之语曰：“日下粲烂有裴汉。”

《世说》补齐神武言：“崔㥄应作令仆，恨其神明太遒。”
《北史李义深传》：义深，赵郡高邑人也。有当世才用，而
心胸险峭。时人语曰：“敛戟森森李义深。”

《北齐书卢文伟传》：文伟子询祖，有口辩，好臧否人物。
尝语人曰：“我昨东方未明，过和氏门外，已见二陆两
源，森然与槐柳齐列。”盖谓彦师仁惠与文宗郍延也。
邢卲盛誉卢思道，以询祖为不及。询祖曰：“见未能高
飞者借其羽毛，知逸势冲天者剪其翅翮。”既诸，谤毁
日至，素论皆薄其为人。长广太守邢子广目二卢云：
“询祖有规检祢衡，思道无冰棱文举。”

《魏收传》：始收与温子昇、邢卲稍为后进，卲既被疏出，
子昇以罪幽死，收遂大被任用，独步一时，讥论更相
訾毁，各有朋党，收每议陋邢卲文。卲又云：江南任昉，
文体本疏，魏收非直摸拟，亦大偷窃。收闻乃曰：“伊常
于沈约集中作贼，何意道我偷。”任昉、任沈俱有重名，
邢、魏各有所好。武平中，黄门郎颜之推以二公意问
仆射祖珽，珽答曰：“见邢、魏之臧否，即是任、沈之优劣。”
收以温子昇全不作赋，邢虽有一两首，又非所长，常
云：“会须作赋始成。”大才士唯以章表碑志自许，此外
更同儿戏。自武定二年以后，国家大事，诏命军国文
词，皆收所作。每有警急，受诏立成。或时中使催促，收
笔下有同宿构。敏速之工，邢、温所不逮。其参议典礼，
与邢相埒。

《北史魏收传》：收与济阴温子昇、河间邢子才齐誉，世
号“三才。”

收叔季景，有文学，历官著名，并在收前，然收常所欺
忽。收初赴并，顿丘李庶者，故大司农谐之子也，以华
辩见称，曾谓收曰：“霸朝便有二魏。”收率尔曰：“以从叔
见比，便是邪输之比。”卿邪输者，故尚书令陈留公继
伯之子，愚痴有名，好自入市肆，高价买物，商贾共所
嗤翫。收忽以季景方之，不逊例多如此。

初，河间邢子才、子明及季景与收并以文章显，世称
大邢小魏，言尤俊也。收少子才十岁，子才每曰：“佛助，
寮人之伟。”后收稍与子才争名，文宣贬子才曰：“尔才
不及魏收。”收益得志。《自序》云：“先称温、邢，后称邢、魏。”然
收内陋邢，心不许也。

《郑羲传》：羲孙述祖，齐天保中历太子少保，兖州刺史。
时穆子容为巡省使，叹曰：“‘古人有言，闻伯夷之风，贪
夫廉，懦夫有立志’。今于郑兖州见之矣。”初，述祖父为
兖州，述祖时年九岁。及为刺史，有人入市盗布地，其父
怒曰：“何负吾君？”执之以归首，述祖特原之，自是境内
无盗。百姓歌曰：“大郑公，小郑公，相去五十载，风教”犹
相同。

《薛辩传》：辩五世孙端，端从祖弟湖，湖曾孙道衡，专精
好学，其后才名益著。尚书左仆射杨愔见而嗟赏，授
奉朝请。吏部尚书陇西辛术与语，叹曰：“郑公业不亡
矣！”河东裴谳目之曰：“鼎迁河朔，吾谓关西孔子罕遇
其人，今复得薛君矣。”

《袁翻传》：翻弟子聿修，在官廉谨，当时少匹。魏齐世，台
郎多不免交通饷馈。初，聿修为尚书郎十年，未尝受
升酒之遗。尚书邢卲与聿修旧款，每省中语戏，常呼
聿修为清郎。大宁初，聿修以太常少卿出使巡省，仍
令考校官人得失。经兖州，时邢卲为剌史，别后送白
䌷为信，聿修不受。与邢卲书云：“今日仰过，有异常行。”
瓜田李下，古人所慎，愿得此心，不贻厚责。卲亦欣然
领解。《报书》云：“老夫忽忽，意不及此。敬承来旨，吾无间
然。第昔为清郎，今日复作清卿矣。”

《张彝传》：彝曾孙乾威，字元敬，性聪敏，涉猎群书。其世
父暠之，谓人曰：“吾家千里驹也。”

《周书寇儁传》：儁加镇东将军，封西安县男。小宗伯卢
辩每有闲暇，辄诣䜩语弥日，恒谓人曰：“不见西安君，
烦忧不遣。”其为通人所敬重如此。

《文中子王道》篇：“裴晞问曰：‘卫玠称‘人有不及，可以情
恕；非意相干，可以理遣，何如’？子曰：‘宽矣’。曰：‘仁乎’？子曰：
‘不知也’。阮嗣宗与人谈，则及元远，未尝臧否人物，何
如’？子曰：‘慎矣’。”曰：“‘仁乎’？子曰：‘不知也’。”

子见刘孝标《绝交论》曰：“惜乎举任公而毁也，任公于
是乎不可谓知人矣。”见《辩命论》，曰：“人道废矣。”子曰：“使
诸葛亮而无死，礼乐其有兴乎？”子读《乐毅论》曰：“仁哉
乐毅，善藏其用；智哉太初！善发其蕴。”

《天地篇》：子曰：“义也清而庄，靖也惠而断，威也和而博，
收也旷而肃，琼也明而毅，淹也诚而厉，元龄志而密，
征也直而遂，大雅深而弘，叔达简而正，若逢其时，不
减卿相，然礼乐则未备。”或曰：“董常何人也？”子曰：“其动
也权，其静也至，其颜氏之流乎？”叔恬曰：“山涛为吏部拔贤进善，时无知者。身殁之后，天子出其奏于朝，然”
后知群才皆涛所进如何？子曰：“密矣。”曰：“仁乎？”子曰：“吾
不知也。”

子谓魏徵曰：“汝与凝，皆天之直人也。征也遂，凝也挺
若并行于时，有用舍焉。”子谓李靖曰：“凝也若容于时，
则王法不挠矣。”李靖问：“任智如何？”子曰：“仁以为己任。
小人任智而背仁，为贼；君子任智而背仁，为乱。”薛收
问“仲长子光何人也？”子曰：“天人也。”收曰：“何谓天人？”子
曰：“眇然，小乎，所以属于人，旷哉大乎，独能成其天。”
子曰：“王猛有君子之德三焉：其事上也密，其接下也
温，其临事也断。”或问苏绰。子曰：“俊人也。”曰：“其道何如？”
子曰：“行于战国可以强，行于太平则乱矣。”问《牛弘子》。
曰：“厚人也。”子观田魏徵杜淹、董常至，子曰：“各言志乎？”
征曰：“愿事明王，进思尽忠，退思补过。”淹曰：“愿执明王
之法，使天下无冤人。”常曰：“愿圣人之道行于时，常也，
无事于出处。”子曰：“大哉，吾与常也！”子在长安，曰：“归来
乎！今之好异轻进者，率然而作，无所取焉。子在绛，程
元者因薛收而来，子与之言《六经》。”元退谓收曰：“夫子
载造彝伦，一匡皇极。微夫子，吾其失道左见矣。”子曰：
“盖有慕名而作者，吾不为也。”叔恬曰：“文中子之教兴，
其当隋之季世，皇家之”末造乎？将败者，吾伤其不得
用；将兴者，吾惜其不得见其志，勤其言，征其事，以苍
生为心乎？

子曰：“常也，其殆坐忘乎？静不证理而足用焉，思则或
妙。”李靖问圣人之道。子曰：“无所由，亦不至于彼。”门人
曰：“征也至。”或曰：“未也。”门人惑。子曰：“征也去此矣，而未
至于彼。”或问彼之说。子曰：“彼，道之方也，必也无至乎。”
董常闻之悦，门人不达。董常曰：“夫子之道，与物而来，
与物而去，来无所从，去无所视。”薛收曰：“大哉，夫子之
道，一而已矣！”子谓程元曰：“汝与董常何如？”程元曰：“不
敢企常，常也遗道德，元也志仁义。”子曰：“常则然矣，而
汝于仁义未数数然也，其于彼有所至乎？”子曰：“董常
时有虑焉，其馀则动静虑矣。”子曰：“孝哉薛收！行无负
于幽明。”子于是日吊祭，则终日不笑。或问王隐。子曰：
“敏人也。其器明，其才富，其学赡。”或问其道。子曰：“述作
多而经制浅，其道不足称也。”

《事君篇》：“子谓荀悦史乎史乎？谓陆机文乎文乎？皆思
过半矣，子谓文士之行可见。谢灵运小人哉，其文傲，
君子则谨。沈休文，小人哉，其文冶，君子则典。鲍昭、江
淹，古之狷者也，其文急以怨。吴筠、孔珪，古之狂者也，
其文怪以怒。谢庄、王融，古之纤人也，其文碎；徐陵、庾
信，古之夸人也，其文诞。”或问孝绰兄弟，子曰：“鄙人也，
其文淫。”或问《湘东王兄》弟子，曰：“贪人也，其文繁；谢脁，
浅人也，其文捷；江总，诡人也，其文虚：皆古之不利人
也。”子谓颜延之、王俭、任昉有君子之心焉，其文约以
则。

子曰：“达人哉山涛也！多可而少怪。”或曰：“王戎贤乎？”子
曰：“戎而贤，天下无不贤矣。”子曰：“陈思王可谓达理者
也。以天下让，时人莫之知也。”子曰：“君子哉思王也！其
文深以典。”

《周公篇》：温彦博问：“嵇康：阮籍何人也？”子曰：“古之名理
者而不能穷也。”曰：“何谓也？”子曰：“道不足而器有馀。”曰：
“敢问道器？”子曰：“通变之谓道，执方之谓器。”曰：“刘灵何
人也？”子曰：“古之闭关人也。”曰：“可乎？”曰：“兼忘天下，不亦
可乎？”曰：“道足乎？”曰：“足则吾不知也。”

或问荀彧、荀攸。子曰：“皆贤者也。”曰：“生死何如？”子曰：“生
以救时，死以明道。荀氏有二仁焉。”

子谓：姚义可与友，久要不忘；贾琼可与行事，临难不
变；薛收可与事君，仁而不佞；董常可与出处，介如也。
子曰：“我未见勇者。”或曰：“贺若弼。”子曰：“弼也戾，焉得勇？”
李密问英雄。子曰：“自知者英，自胜者雄。”问勇。子曰：“必
也义乎！”

问：《易》篇：“子谓李靖智胜仁，程元仁胜智；子谓董常几
于道，可使变理。”

子谓“诸葛、王猛，功近而德远矣。”

或问韦孝宽。子曰：“干矣。”问杨愔。子曰：“辅矣。”

《礼乐篇》：“或问谢安，子曰‘简矣’。问王导，子曰‘敬矣’。问温
峤，子曰‘毅人也’。问桓温，子曰‘智近谋远，鲜不及矣’。
子曰：姚义之辩，李靖之智，贾琼、魏徵之正，薛收之仁，
程元、王孝逸之文，加之以笃固，申之以礼乐，可以成
人矣。”

《文中子》曰：“记人之善而忘其过，温大雅能之；处贫贱
而不慑，魏徵能之；闻过而有喜色，程元能之；乱世羞
富贵，窦威能之；慎密不出，董常能之。”

《述史篇》：或问楚元王子，曰：“惠人也。”问河间献王子，曰：
“智人也。”问东平王苍，子，曰：“仁人也。”问东海王强，子，曰：
“义人也。”保终荣宠，不亦宜乎！

《魏相篇》：子谓魏相真汉相，识兵略达，时令远乎哉？
子之韩城，自龙门关先济，贾琼、程元后，关吏仇璋止
之曰：“先济者为谁？吾视其颡颓如也，重而不亢，目灿

应；浪惊柂旋而不惧。是必有异人者也。吾闻之：天下
无道，圣人藏焉，鞠躬守默，斯人殆似也。”程元曰：“子知
人矣，是王通者也。”贾琼曰：“吾二人师之而不能去也。”
仇璋曰：“夫杖一德，乘五常，扶三才，控六艺，吾安得后
而不往哉！”遂舍职，从于《韩城子》谓贾琼曰：“君子哉仇
璋也！比董常则不足，方薛收则有馀。”

《立命篇》：“或问陶元亮：子曰：‘放人也，归去来，有避地之
心焉。《五柳先生传》则几于闭关矣’。”

《关朗篇》：“或问关朗子曰：‘魏之贤人也。孝文没而宣武
立，穆公死，关朗退。魏之不振有由哉’。”

《册府元龟》：隋卢思道初后魏为尚书郎。时济南王彧
少有才学，当时甚美。少与从兄安丰王延明、中山王
熙并以宗室博古文学齐名，时莫能定其优劣。思道
谓吏部崔林曰：“二人才学虽并优美，然安丰少于造
次，中山邈于太多，未若济南风流宽雅。”时人为之语
曰：“三王楚琳琅，未若济南备员方。”

元善以高颎有宰相之具尝言于高祖曰：“杨素麤疏
苏威怯懦元胄元昊正似鸭耳可以付社稷者唯独
高颎善位至国子祭酒。”

杨素有子元感苏威有子夔夔少聪敏杨素甚奇之
素每戏威曰：“杨素无儿苏夔无父。”又杨达为人洪厚
有局度素每言曰：“有君子之貌兼君子之心者唯达
耳素终于司徒封楚公。”

贺。若弼为武候大将军炀帝之在东宫尝谓弼曰：“杨
素韩擒虎史万岁三人俱称良将其间优劣何如弼
曰：‘杨素是猛将非谋将韩擒虎是斗将非贤将史万
岁是骑将非大将帝曰：‘然则大将谁也’’。”弼拜曰：“唯殿
下所择弼意自许为大将。”

《龙城录》：房元龄幼穉日，王通说其文，谓此细眼奴，非
立忠志则为乱贼，辅帝者则为儒师，绰有大誉矣。
《唐书王珪传》：“‘珪为侍中时，与元龄、李靖、温彦博、戴胄、
魏徵同辅政。帝以珪善人物，且知言，因谓：卿标鉴通
晤，为朕言元龄等材，且自谓孰与诸子贤’？对曰：‘孜孜
奉国，知无不为，臣不如元龄；兼资文武，出将入相，臣
不如靖。敷奏详明，出纳惟允，臣不如彦博。济繁治剧，
众务必举，臣不如胄。以谏诤为心，耻君不及尧舜，臣
不如征。至激浊扬清，疾恶好善，臣于数子有一日之
长’。”帝称善，而元龄等亦以为尽己所长，谓之确论。
《长孙无忌传》：无忌罢太子太师，遥领扬州都督。帝尝
从容问曰：“朕闻君圣臣直，人常苦不自知，公宜面攻
朕得失。”无忌曰：“陛下神武圣文，冠卓千古，性与天道，
非臣等愚所及，诚不见有所失。”帝曰：“朕冀闻过，公等
乃相谀说，朕当评公等可否，以相规。”谓：高士廉心术
警悟，临难不易节，所乏者骨鲠耳。唐俭有辞，善和解
人，酒杯㳅行，发言可意；事朕二十年未尝一言国家
事。杨师道惟谨审，自能无过，而懦不更事，缓急非可
倚。岑文本敦厚，文章议论，其所长也；谋常经远，自当
不负于物。刘洎坚正，其言有益，不轻然诺于人，能自
补阙。马周敏锐而正，评裁人物，直道而行，所任皆称
朕意。褚遂良鲠亮有学术，竭诚亲于朕，若飞鸟依人，
自加怜爱无忌应对机敏，善避嫌，求于古人，未有其
比。总兵攻战，非所善也。

《世说》：补：刘子翼峭直有行，常面折僚友之短，退无馀
訾。李百药尝语人曰：“刘四虽复骂人，人多不憾。”
太宗尝出行，有司请载副书以从，上曰：“不须虞世南
在此行秘书。”

太宗征辽东，拜杨弘礼为兵部侍郎。驻跸之役，领马
步二十四军跳出贼背，所向摧靡。帝自山上望见其
袍仗精整，人人尽力，叹曰：“越公儿郎，故有家风。”
刘捷卿在都尝寝疾，房太尉闻而忧之，通夕不寐，顾
语宾从曰：“捷卿有不讳，可谓无复有神理。”房太尉言：
“见紫芝眉宇，使人名利之心都尽。”

霍王元轨临徐州，与处士刘元平为布衣之交。或问
元平：“王之所长？”元平答以“无长。”人问其故，元平曰：“夫
人有短，所以见长。”

《册府元龟》：岑文本为中书侍郎，时马周有机辩，能敷
奏，文本谓所亲曰：“吾见马君论事多矣，援引事类，扬
确古今，举要删芜，会文切理，一字不可加，一言不可
减，听之靡靡，令人忘倦。昔之苏、张、终、贾，正应此耳。”
《隋唐嘉话》：太宗之为秦王，府僚多被迁夺，深患之。梁
公曰：“馀人不足惜，杜如晦聪明识达，王佐才也。”帝大
惊，由是亲宠日笃。

《唐书裴行俭传》：“行俭善知人，在吏部时，见苏味道、王
剧谓曰：‘二君后皆掌铨衡’。李敬元盛称王勃、杨炯、卢
照邻、骆宾王之才，引示行俭。行俭曰：‘士之致远，先器
识，后文艺。如勃等虽有才，而浮躁衒露，岂享爵禄者
哉！炯颇沉默，可至令长。馀皆不得其死所’。”

《张文瓘传》：“文瓘字稚圭。贞观初，补并州参军。时李𪟝
为长史，尝叹曰：‘稚圭今之管萧，吾所不及’。”

册府元龟。潘好礼深慕徐有功为人，乃著论曰：“张释之为廷尉，天下无冤民；徐公之断狱，亦天下无冤民。
略同耳。然而释之所行者甚易，徐公所行者甚难。张
公逢汉文之时，天下无事，至于盗高庙玉环及渭桥
惊马，守法而已，岂不易哉！徐公逢革命之秋，属维新
之运，唐朝遗老或有包藏祸心。至如周兴来俊臣者”，
更是尧、舜之“四凶”也。崇饰恶言，以诬盛德，忠良侧目，
恐死亡无日矣。徐公守死善道，深相明白，几陷囹圄，
数推网罗，岂不难哉！

《唐书贾曾传》：“曾，河南洛阳人。父言忠，貌魁梧，事母以
孝闻，补万年主簿，护役蓬莱宫。或短其苛，高宗廷诘，
辩列详谛，帝异之，擢监察御史。方事辽东，奉使禀军
饷，还，奏上山川道里，并陈高丽可破状。帝问诸将材
否，对曰：‘李𪟝旧臣，陛下所自悉。庞同善虽非斗将，而
持军严。薛仁贵骠勇冠军，高偘忠果，而谋契苾何力’”，
性沈毅，虽忌前有统御才，然夙夜小心，亡身忧国，莫
逮于𪟝者。帝然所许，众亦以为知言。

《世说补》：“中宗正月晦日，幸昆明池赋诗，群臣应制百
馀篇。帐殿前结彩楼，命上官昭容选一首为新翻御
制曲，纸落如飞，从臣各认其名而怀之。唯沈、宋二诗
不下。又移时，一纸飞坠，乃沈诗也。昭容评曰：‘二诗工
力悉敌沈落句‘微臣雕朽质，羞睹豫章材’。盖辞气已
竭，宋犹陡健举’。”

《唐书裴守真传》：“守真子子馀，事继母以孝闻，中明经，
补鄠尉。时同舍李朝隐、程行谌以文法称，而子馀以
儒显。或问优劣于长史陈崇业，答曰：‘兰菊异芬，何有
废者’？”

《狄仁杰传》：仁杰为并州法曹参军，同府参军郑崇质
母老，当使绝域，仁杰诣长史蔺仁基，请代行。仁基美
其意，每曰：“狄公之贤，北斗以南，一人而已。”

《珍珠船》：苏味道、王方庆同为凤阁侍郎。或问张元：“二
子孰贤？”答曰：“苏如九月得霜雁，王如十月被冻蝇。”
《唐书萧颖士传》：“颖士数称班彪、皇甫谧、张华、刘琨、潘
尼能尚古而混流俗，不自振，曹植、陆机所不逮也。”又
言“裴子野善著书，所许可当世者，陈子昂、富嘉谟、卢
藏用之文辞，董南事、孔述睿之博学而已。”

《张九龄传》：九龄七岁知属文，十二以书干广州刺史
王方庆，方庆叹曰：“是必致远。”

《隋唐嘉话》：沈佺期以工诗著名，燕公张说尝谓之曰：
“沈三兄诗，直须还他第一。”

《唐书韦安石传》：“安石子陟，秀敏异常，风格方正，善文
辞，书有楷法，一时知名士皆与游。宋璟见陟，叹曰：‘盛
德遗范，尽在是矣’。”

《世说补》：韦氏孝友文学有承庆、嗣立，邃音乐有万石，
达礼仪则叔夏史才，博识有述。时。赵冬曦兄弟亦有
美名。张燕公尝语人曰：“韦、赵兄弟，人之杞梓。”

元宗尝早朝，谓左右曰：“每见张九龄，精神顿生。”
《册府元龟》：宋璟与苏颋同知政事。璟刚正，多所裁断，
颋皆顺从其美。若上前承旨，敷奏及应物，则颋为之
助，相得甚悦。璟尝谓人曰：“吾与苏家父子，前后皆同
时为宰相，仆射长厚，诚为国器。若献可替否，罄尽臣
节，断割吏事，至公无私，即苏颋过其父也。”

《幸蜀记》：韩昭字德华，长安人。衍北巡，以为文思殿学
士、京城留守判官。多嘲谑，云：“韩公凡事，如僧剃发，无
有寸长。”

马令《南唐书林仁肇传》：“仁肇见知于陈乔，乔曰：‘令仁
肇将外，吾掌机务，国虽迫蹙，未易图也’。”

《孙晟传》：晟为右仆射，与冯延己并相元宗。晟轻延己
为人，尝曰：“金碗玉杯而盛狗屎，可乎。”

《韩熙载传》：“熙载善谭论，听者忘倦，审音能舞，分书及
画，名重当时。见者以为神仙中人。”

《高越传》：“越与江文蔚俱以辞赋知名，故江淮士者，品
论人物，皆以越为首称。”

《辽史耶律玦传》：帝尝谓宰相曰：“契丹忠正无如玦者，
汉人则刘伸而已。然熟察之，玦优于伸。”

《耶律棠古传》：“棠古性坦率，好别白黑，人有不善，必尽
言无隐，在朝数论宰相得失，由是久不得调。”

《萧陶隗传》：大康中，累迁契丹行宫都部署。上尝谓群
臣曰：“北枢密院军国重任，久阙其人，耶律阿思、萧斡
特剌二人孰愈？”群臣各誉所长，陶隗独默然。上问：卿
何不言，陶隗曰：“‘讹特剌懦而败事。阿思有才而贪，将
为祸基。不得已而用，败事犹胜祸基’。上曰：‘陶隗虽魏
征不能过，但恨吾不及太宗尔’。”然竟以阿思为枢密
使。〈传中斡特剌讹特剌音同字异〉

《海思传》：“海思字铎衮，隋国王释鲁之庶子。机警口辩，
会同五年，诏求直言，时海思年十八，衣羊裘乘牛诣
阙，有司问曰：‘汝何故来。对曰：‘应诏言事，苟不以贫稚
见遗，亦可备直言之选’。有司以闻，会帝将出猎，使谓
曰：‘俟吾还则见之。海思曰：‘臣以陛下急于求贤，是以
来耳。今反缓于猎，请从此归’。帝闻，即召见赐坐，问以’’”
治道，命明王安端与耶律颇德试之。数日，安端等奏

如著靴行旷野，射鸨。”帝大笑，擢宣徽使。

《宋史薛居正传》：“居正少好学，有大志。清泰初，举进士
不第，为《遣愁文》以自解，寓意倜傥，识者以为有公辅
之量。”

《范质传》：汉初加中书舍人户部侍郎。周祖征叛，每朝
廷遣使赍诏处分军事，皆合机宜。周祖问谁为此辞，
使者以质对，叹曰：“宰相器也。”

质性卞急，好面折人，以廉介自持，未尝受四方馈遗。
前后所得禄赐，多给孤遗。闺门之中，食不异品。身没，
家无馀资。太祖因论辅相，谓侍臣曰：“朕闻范质止有
居第，不事生产，真宰相也。”太宗亦尝称之曰：“宰辅中
能循规矩，慎名器，持廉节，无出质右者，但欠世宗一
死，为可惜尔。”

《曹彬传》：彬字国华，真定灵寿人，汉乾祐中为成德军
牙将节帅武行德见其端懿，指谓左右曰：“此远大器，
非常流也。”

周太祖贵妃张氏，彬从母也。周祖受禅，召彬归京师，
隶世宗帐前，从镇澶渊，补供奉官，擢河中都监。蒲帅
王仁镐以彬帝戚，尤加礼遇，彬执礼益恭。公府䜩集
端简，终日未尝旁视。仁镐谓从事曰：“老夫自谓夙夜
匪懈，及见监军矜严，始觉己之散率。”

实《仪传》。仪学问优博，风度峻整。弟俨、侃、偁、僖，皆相继
登科。冯道与禹钧有旧，尝赠诗，有“灵椿一株老，丹桂
五枝芳”之句，缙绅多讽诵之，当时号为“窦氏五龙。”
《李穆传》：穆从酸枣王昭素受《易》及《庄》《老》书，尽究其义。
昭素谓曰：“子所能得精理，往往出吾意表。”且语人曰：
“李生异日必为廊庙器。”以所著《易论》三十三篇授之。
《赵赞传》。赞字元辅，幽州冀人。祖德钧，后唐卢龙节度，
封北平王。父延寿，尚明宗女兴平公主，至枢密使、忠
武军节度。赞幼聪慧，明宗甚爱之，与诸子、外孙石氏
并育于六宅。暇日因遍阅诸孙数十人，目赞曰：“是儿
令器也。